Πωλ Ρότζερς

Ο Πωλ Ρότζερς (Paul Bernard Rodgers, 17 Δεκεμβρίου 1949) είναι Άγγλος τραγουδιστής της ροκ μουσικής σκηνής, γνωστός από την συμμετοχή του στα συγκροτήματα Free και Bad Company καθώς και για την προσωπική του καριέρα. Τα τελευταία χρόνια συνεργάζεται με τα εναπομείναντα μέλη των Queen στους Queen + Paul Rodgers.

Το περιοδικό "Rolling Stone" τον έχει κατατάξει 55ο στη λίστα με τους εκατό καλύτερους τραγουδιστές όλων των εποχών.

Βιογραφία και Καριέρα 
Ο Ρότζερς γεννήθηκε στο Μίντλεσμπρο το 1949. Η πρώτη του ενασχόληση με τη μουσική ήταν όταν έπαιξε μπάσο σε τοπικό συγκρότημα με την ονομασία The Roadrunners, οι οποίοι, μετά τη μετακόμιση τους στο Λονδίνο μετονομάστηκαν σε The Wildflowers.

Free 

Το 1968, δημιούργησε τους Free μαζί με τον μπασίστα Άντι Φρέιζερ, τον κιθαρίστα Πωλ Κοσσόφ και το ντράμερ Σάιμον Κερκ. Κυκλοφόρησαν δύο δίσκους χωρίς ιδιαίτερη εμπορική επιτυχία, πριν έρθει η αναγνώριση με το "Fire and Water", το οποίο σκαρφάλωσε στη δεύτερη θέση των βρετανικών τσαρτ και περιείχε τη μεγαλύτερη επιτυχία του συγκροτήματος, το σινγκλ "All Right Now". Μέσα στο 1970 κυκλοφόρησαν το "Highway" και την επόμενη χρονιά ακολούθησε το "Free Live!", πριν το συγκρότημα διαλυθεί για μερικούς μήνες.

Στις αρχές του 1972, οι Free επανενώθηκαν και κυκλοφόρησαν το "Free at Last" που σκαρφάλωσε στο Top-10 της πατρίδας τους. Πριν την ηχογράφηση του τελευταίου τους άλμπουμ με τίτλο "Heartbreaker", ο Φρέιζερ αποχώρησε δίνοντας τη θέση του στον Τετσού Γιαμαούτσι, ενώ στο συγκρότημα εντάχθηκε και ο κιμπορντίστας Τζον Μπούντρικ. Το άλμπουμ έφθασε στο # 9 και περιείχε τη μεγάλη επιτυχία "Wishing Well", το κύκνειο άσμα των Free, αφού μετά από μία αποτυχημένη περιοδεία το συγκρότημα διαλύθηκε.

Ο Ρότζερς, μαζί με τον Φρέιζερ, αποτέλεσαν το βασικό συνθετικό δίδυμο των Free και η επιτυχία του συγκροτήματος τον βοήθησε να ανεβάσει τη δημοτικότητα του οδηγώντας τον στην επόμενη συνεργασία του με τους Bad Company.

Bad Company 

Το 1974, ο Ρότζερς δημιούργησε τους Bad Company μαζί με τον κιθαρίστα Μικ Ραλφς των Mott the Hoople, τον πρώην συνάδελφο του στους Free, Σάιμον Κερκ και τον πρώην μπασίστα των King Crimson, Μποζ Μπάρελ. Το συγκρότημα υπέγραψε στην "Swan Song", δισκογραφική εταιρεία των Led Zeppelin και κυκλοφόρησαν το πρώτο τους, ομώνυμο άλμπουμ, σκαρφαλώνοντας στην κορυφή των αμερικάνικων τσαρτ και στο # 3 των αντίστοιχων βρετανικών. Περιείχε τις μεγάλες επιτυχίες "Can't Get Enough" και "Movin' On" και έγινε πέντε φορές πλατινένιο.

Μέχρι το 1982, ακολούθησαν άλλοι πέντε δίσκοι εκ των οποίων οι τρεις έγιναν πολυπλατινένιοι και άλλος ένας έγινε χρυσός. Σε αυτό το διάστημα, οι Bad Company γνώρισαν μεγάλη επιτυχία με τραγούδια όπως τα "Good Lovin' Gone Bad", "Feel Like Makin' Love", "Young Blood" και "Rock 'n' Roll Fantasy". Το 1982, το συγκρότημα διαλύθηκε μετά από προβλήματα που αντιμετώπισε με το μάνατζμεντ αλλά και εσωτερικές διαμάχες λόγω έλλειψης ενδιαφέροντος.

Προσωπική καριέρα και άλλες συνεργασίες 
Το 1983, ο Ρότζερς κυκλοφόρησε τον πρώτο του προσωπικό δίσκο, με τίτλο "Cut Loose", όπου έπαιξε όλα τα όργανα και συνέθεσε όλα τα κομμάτια μόνος του. Την επόμενη χρονιά, σχημάτισε τους The Firm μαζί με τον κιθαρίστα των Led Zeppelin, Τζίμι Πέιτζ και κυκλοφόρησαν δύο δίσκους, γνωρίζοντας επιτυχία και στις δύο πλευρές του Ατλαντικού.

Στις αρχές της δεκαετίας του '90, δημιούργησε τους The Law μαζί με το ντράμερ Κένι Τζόουνς και κυκλοφόρησαν το ομώνυμο άλμπουμ, ενώ έπαιξαν μία συναυλία στο "Milton Keynes Bowl" ανοίγοντας την εμφάνιση των ZZ Top και του Μπράιαν Άνταμς.

Το 1993, κυκλοφόρησε το προσωπικό του άλμπουμ με τίτλο "Muddy Water Blues: A Tribute to Muddy Waters", το οποίο σκαρφάλωσε στο βρετανικό Top-10 και έλαβε υποψηφιότητα για βραβείο "Grammy". Την επόμενη χρονιά, εμφανίστηκε στο φεστιβάλ για τον εορτασμό των 25 χρόνων από το αρχικό φεστιβάλ του Γούντστοκ, με το συγκρότημα Paul Rodgers Rock and Blues Revue, στο οποίο συμμετείχαν ο μπασίστας Άντι Φρέιζερ, οι κιθαρίστες Slash και Νιλ Σον και ο ντράμερ Τζέισον Μπόναμ.

Από το 1995 μέχρι το 1998 κυκλοφόρησε τρεις δίσκους με τους The Paul Rodgers Band και περιόδευσε σε όλο τον κόσμο. Το 1999, ηχογράφησε τέσσερα τραγούδια με τους Bad Company για τη συλλογή "The Original Bad Company Anthology" και περιόδευσε με το συγκρότημα στις Ηνωμένες Πολιτείες. Το 2002, κυκλοφόρησαν το ζωντανά ηχογραφημένο άλμπουμ "In Concert: Merchants of Cool", ενώ ο Ρότζερς προσκλήθηκε από τον Τόνι Μπλερ να παίξει στο συνέδριο του βρετανικού εργατικού κόμματος.

Το 2003, περιόδευσε με το προσωπικό του σχήμα στις Ηνωμένες Πολιτείες και την επόμενη χρονιά συνεργάστηκε με τους Μιτς Μίτσελ και Μπίλι Κοξ από τους Experience του Τζίμι Χέντριξ, Buddy Guy, Τζο Σατριάνι, Χιούμπερτ Σάμλιν, κ.α. για τρεις ζωντανές εμφανίσεις στις δυτικές Ηνωμένες Πολιτείες σαν Experience Hendrix.

Στα τέλη του 2004, ξεκίνησε η συνεργασία του με τους Μπράιαν Μέι και Ρότζερ Τέιλορ των Queen, για το συγκρότημα Queen + Paul Rodgers, περιοδεύοντας σε όλο τον κόσμο το 2005 και το 2006. Αποτέλεσμα αυτής της συνεργασίας ήταν τα ζωντανά ηχογραφημένα άλμπουμ "Return of the Champions" (2005), "Super Live in Japan" (2006) και "Live in Ukraine" (2009), όπως και το στούντιο άλμπουμ "The Cosmos Rocks" (2008).

Το 2010 και το 2011, περιόδευσε στις Ηνωμένες Πολιτείες και τη Μεγάλη Βρετανία με το προσωπικό του σχήμα.

Δισκογραφία

Παραπομπές

Πηγές 

 Paul Rodgers | Music Biography, Credits and Discography | AllMusic
 Paul Rodgers | Free (Band) Official Website 
 The Official Site of Paul Rodgers, Biography
 The Official Site of Paul Rodgers, Discography

Εξωτερικοί σύνδεσμοι 
 Επίσημη ιστοσελίδα του Πωλ Ρότζερς

Βρετανοί τραγουδιστές
Άγγλοι τραγουδιστές
Ροκ μουσικοί
Άγγλοι μουσικοί